
O Volapükaflens Valöpo! 
Mutob primön penedi obik amulo me säkusadibeg. 


Su pads 20 e 21 gasedila obsik mula pasetik ebükob tradutodi in 
Volapük rigik äsi in Volapük nulädik kapita telid (buka balid) „Dö Sümädot 
Kristusa” fa Pinth Yoh Bapt. Id emäniotob otosi in pened obik su pad 17. 


Levi! E Cifal e Vicifal epenoms obe ad sagön, das nem verätik 
tradutana söton binön : Yohannes Baptist PINTH. Danis mödik oles demü 
koräkot! Su doküm rigik famülanem balido päpenon ko nems votik poso. 
Liedo no kösömob ad atos! Id äbinon bükapöl in tradutot su pad 21 : vöd 
„oblebol” bagafa folid (lien 5) söton binön : „oblibol.” E poedot jönik 
„Musigabok bäldik” pälauton jenöfo fa hiel Johann Schmidt, kelosi no büo 
äsevob. 

Pidob pölis löpik at ladöfiküno. 


Su pad 31 kanols reidön poedoti fa Francesco Felici tiädü : „Fil Blägik” 
Volapük lönedon vemo tefü poedots. E flen Felici dalabom skili ad notodön 
tikamagotis dibik medü fom at. Ven penob poedotis, ob it, gebob ai fomi rimik, 
kel, mutob koefön, labon miedis semik; fom nerimik, ye, gevon libi mödikum. 
Flanü poedot Volapükik, id ebükob poedoti rigik Litaliyänapükik ad kanön 
leigodön poedotis tel at. 


No glömolsös, begö! ad sedön obe poedotis, konotis, äsi seimosi, kels 
olabons nitedäli pro reidanef obsik. 


Valikosi Gudikün Oles ed Olikanes 


IV:26:2004 
STÄG PLEIDIK 


Stäg änilikon lü bluk ad säsoafükön oki. Älogon fläkami maga 
okik in vat ed äprimon ad stunidön tuigahonis lunik oka. Vio äbinons 
jöniks, gretiks, mayediks. E tuigis viomödik älabons! 


Stäg id älogon lögis oka, ed äfavon. „Liedo,” ätikon, „lögs 
oba binons nejöniks e fibiks.” 


Sunädo se fotül äkömon leon. 


Stäg ärönon levifiko ad skeapön travärü plen, pöjutani okik 
vifiko gaenöli. Ab sosus äkömon ini fot, tuigahons oka äkomplitikons 
in bimatuigs, e leon äfanon oni. 


Stäg, büä ädeadon, äsagon oke: „Vio stupik binob! Änestümob 
lögis nejönik e fibikis oba, ab ons ösavonsöv obi. Ekö ob, peperöl kodü 
tuigahons, kelis ästunidob fulü pleid! 

SEIL BINON GOLDIK 


Man seimik äropom tävi oka in zif smalik ed äsludob ad 
kosädön ko grup manas, kels äseadoms su yal selidöpa. Äseiloms. 
Posä isteifülom anikna ad primön spikoti, ab neplöpo, äsäkom: 
„Dabinon-li lon in zif at ta spikot?” 


Balan omas ägespikom: „No dabinon lon ta spikot, ab labobs 
baicedi, das te spikoy ifü kanoy gudükumön seili.” 


YYYY YYYYYYY Y 
VERÄTIKOS-LI? 


Semikna sap binon : ad jinön äs fopan. 
(Hiel Thomas Fuller, 1642) 





GRAMATAGUL 
LIO / LIÖ / VIO 


Sevol-li ad verätiko gebön vödis mäl löpik? Ad blöfön osi, reidolös 
konotili sököl, täno nüpladolös vödi tefik ini spadil vü kläms :- 


Adelo ekolkömob calasvisti, ko kel ävobob bü yels deg. „Glidis! 
o flen,” elüvokob ome, ,„(  ) stadol-li pos yels so mödiks?” Balido no 
ämemosevom obi, ed eküpetob ( ) ästanom dü timül nemufo. ,„(  )! 
evokädom fino, „no lekonfidob logis lönik!”” Espikobs kobo su süt, ed 
ekonom obe( )itävom da vol lölik. „( )! esagob, „(  ) ekanol 
dunön somödikosi?” bi äsevob gudiko, das no äbinom liegik. „Ävobob 
as pladulan pro fiam gretik bevünetike(  ) ejuitob cali at! „(  ) 
ekanol-li tuvön cali so gudiki?” esagob ome. „Bi eflenikob ko sör cifa 
fiama at. „( )! evokädob, „( ) bitol aldeliko binon din privatik 
ola, ab no cedob, das ebitol snatiko in tef at.” Egespikom: ,„( ) 
kanol-li sagön somikosi? bi ol id eblufol ad flenikön ko jimatan cifa, ab 
neplöpo!” Bofikans obas äsmililobs. 


KONOTIL MÄZULA 
(Vöds verätik pubons me tonats slobik) 





Flen gudikün oba binom tedan. Üf dalaboböv moni lemödik äs 
om, no voboböv plu. Binom dilekan fiama. Zf binoy dilekan, dalaboy 
nämäti gretik ifi no voboy mödo. Mutoy-li üfo vobön mödo? Jinos 
obe, das jfü dalaboy toodi jerik e spikoy laodiko, plöpoy vemo. Üfü täv 
in Litaliyän, äkolkömob tedani Fransänik, kel iplöpom in fiam netik. Zf 
vilol vedön tedan plöpik,” äsagom, »ifi dalabol moni nemödik, üf 
kondötolöv äs man liegik, mens olöfons oli żfü pub klotugik.” E 
kikodo üfo no sötob-li plöpön? Üfü täv balidkömöl oba lü Litaliyän, 
obespikobs dini fovo. 

Sagoy, das liegikan binon fopik, e das pöfikan binon sapik, ab buükob 
monopuli ni fopa, ni sapa! 


IV:28:2004 


VENTÜR IN _TATS-PEBALÖL 
FA HIEL R. MIDGLEY 





Enu son oba ematikom in Tats-Pebalöl Lamerikäna, ed etävobs usio, 
famülans ed ob, ad zelön matedi oma. 


Tü del 16-id febula, etävobs me loatatood lü lutapof zifa Manchester, 
kö eflitobs balido lü London-Gatwick, täno efövobs tävi obas lü zif Atlanta, kö 
son oba ekolkömon obis. Flitöm äbinon magifik; sevabo el Boeing 777, e 
kanob komandön tävi su flitöm nulädik somik. Ad lükömön lü zif Atlanta, 
imutobs flitön dü düps zül, ab getäv lü London ädulon dü düps vel. Sagoy, das 
vien binon gönikum pö getäv. Pos täv lunik, sevabo: düps deglul de dom 
obas, äbinobs lefeniks, äsä kanols suemön, ab täv obas no nog ifinikon, bi 
ezesüdos täv nog teldüpik ad lükömön lü dom sona. 


Lalabamän binon tat platik me fots petegöl; da fots gretik emekoy 
toodalevegis sulüdio; neodoy toodi is in tat somik, bi fagots vü zifs binons so 
gretiks. Iloatobs toodi büo, e mutob sagön, das tood at, sevabo: el Cadillac, 
äbinon vero jönik. Binon tood ko spad saidik pro pösods lul. Son oba 
ävaibom toodi, bi no labobs plaki saidik ad vaibön in län foginik. 


Eblibobs in dom sona dü dels kil. Binon dom balteadik ko spad 
mödik. Plödü dom dabinon potabog flanü bemül; penediblinan nüpladom 
potadinis ini bog. If viloy sedön potadinis lönik, nüpladoy dinis at ini bog, 
löükoy stäni smalik plastätik, kel binon flanü bog et, e potacalan okonletom 
onis pötü visit balidkömöl. Löpü bemül, kel polon potabogi, binon lantär, e 
neito lantärs at ve sü binons äs lits magivik. 





Mated it no ejenon nilü dom sona obik. Fat jimatana sona obik 
dalabon joladomi in Lebug Mexikänik, kiöpio goloy suvo tü vigafins ad 
takädön. Glüg tefik äbinon nilü joladom at, ed isludof matirajanan ad matikön 
us. Sekü atos, imutobs tävön fagotü liöls plu ka kiltums ad rivön topädi at. 

Erivöls usio, elödobs in lotidöp balidkladik ko bakun lönik e melaselogam 
jönik. Us elödobs jüi del mateda, kel äbinon tü del 2|-id febula (zädel). 


Tü del bü mated, son oba iloatom nafi, kel inafon balido ini bug ela 
„Mobile,” kö äkanobs logön delfinis e fotografön onis. Poso naf änakon us, 
ed ejuitobs lefidi matedik (bü mated!). Atosi neai eplakob büo, bi in Linglän 
lefid matedik jenon pos mated, ab ekö geböf difik in Lalabamän! 


Fino del mateda it elükömon. Do mated ojenon tü düp telid pos- 
zedela, ämutobs golön lü glüg tü düp degbalid göda, bi äviloy fotografön 
vüdäbis anik büo. In Tats-Pebalöl noganükoy matedis calöfiko. Vom 
ekolkömof obis ad kleilükön valikosi obes. Pösods somik panemons 
„matedinäiädans.” Dunofs valikosi zesüdik ad fümön, das mated oprogedon 
nenpölo. Igo ipenof floris sui klots obas! 


Tim fino ikömon ad dugädön matani obik ve glüganaf - ab no! son 
oba mutom dunön atosi in län et; ob egolob po ons äsä „lenlagot nefrutik"” 
Ab mated it äbinon lezäl vero jönik e memabik! 


Tü del sököl (sudel) etävobs lü pofazif „Mobile” ad komön pö 
prozed ela „Mardi Gras.” Prozed äbinädon me fledavabs, kels pidekons ma 
sä fledavabs at äbeivegons, mens su vabs äjedons ini mena- 





nis pärlatas vieliko pekölölas kobü päkils raagidas. Zeil äbinon 
ad fanön namo somödikis äsä äkanoy, ab jenöfo esteifülob ad vitön dinis flitöl 
at! Fümo äbinon plak ga nulik pro ob! 


Büä egekömobs lomio, evisitobs cifazifi tata, kel nemon 
„Montgomery.” Äreinos, e süts zifa äbinons vagiks, ab edunos zugoti zifa me 
nibud. 


Anu binobs lomo dönu. Utos, kelos emagädos pö obs muiküno 
äbinon nekom lölik vödas badik; neai dü visit obsik in Lalabamän - neai 

ililobs vödi igo bali badik, ni blasfimavödis, ni vödis badik genik, ed imigobs 
libo ko mens alsotik, i ko liegans, i ko pöfikans. Komand kinik! In tef at, 
Lalabamän dugon voli!! 


eee eee eeeeAgDA 
BIJOP_KURADIK 


Hiel Clemens August von Galen äbinon Bijop zifa Munster dü tim reiganefa 
netasogädimik ela Hitler. Ädamütom reiganefi ad klemön deadiyufadisini 
pemütöl posä ijonom, das mödikans viktimas äbinons jenöfo soldats büik, 
kels ifeitoms dü Volakrig balid. Äbinom neflen laidik netasogädima: ekö 
tikodükams anik oma, kelis änotodom in pred ün yel 1941, in kel ileblamom 
boliti netasogädimik:- 


„Ün timül at, no binobs fög, ab buikumo naklüm. Votikans, ledino neflens e 
säslopans, flapons obis e steifülons ad blegükön obis nämo. Ab lärnobsös 
bosi de naklüm! Naklüm no kanon, e dido ne neodon ad taflapön: 
neodon te ad stanön fimiko e nämiko. If binon-la saido sufidik, e saido 
fimik, naklüm olovelifädon fögi; lindifos nämed leflapas föga, bi naklüm 
stanon fimiko e seilölo, e dulon ad fomön utosi, kelos posmiton dönu.” 

CUK SOVADIK E DOMACU 
(Eab) 


Cuk sovadik älogon domacuki, ed änilikon lü on. Ävilon benovipön 
oni sekü fät läbikün, id ävilon sagön one, das ätuvon oni gudo penulüdöli, e 
das, jino, piträiton gudo fa mastan ona. 


Täno pul änilikom lü domacuk. Atan äpladom sui bäk cuka fledoti 
vetik ed ämütom oni ad trotön fo om ko stafaflaps. 


„Nu, o blod liedik oba,” ätikon cukil sovadik, „no mibönob oli plu. 
Panulüdol gudiko, vero, ab ad kosidön, logob, das vobol tumödo, e das no 
defons ole ni mükükami, ni stafaflapis . . . ” 

FIL BLÄGIK / FUOCO NERO 





Fa Francesco Felici 
Nenslip dagik säjänädon ninü ob L'insonnia buia mi si scatena dentro, 
splodon vetü letep meteoroinas, deflagra in una tormenta di asteroidi 
kels lusmilölo letatakons che con furia si accaniscono 
vutiko planetis obsa, sghignazzando sui nostri pianeti, 
breikölo e sästabülükölo onis, stroncandoli, sfondandoli, 
läsükölo onis fomü jebs riducendoli a loro volta in schegge 
fonöls granoino. schizzanti di infetto granito. 
Jebs oba bludasolidotiliks täno Le mie schegge grumose allora 
migons okis kobü letep nenslipik blägik si mescolano all'insonne tormenta 
nera 
ed ob, däbrekölo in ziflitüls ed io, frantumato in volteggi, 
knidob obi ko delirs daganeklinik obik, mi impasto ai miei deliri lordi di 
buio, 
drefob diledis koapa oba imbattendomi in frammenti di me 
stesso 

glibölis plumbo, vaganti di piombo, 
e lulogob logodi ola nenstöfiki e intravedendo il tuo viso rarefatto 
su meteoroin semik beiflitöl su un qualche sfuggente asteroide 
e japik dolo. affilato di pena. 

(Trondheim, tü del 31-id mäzula yela 2003) 


UIL 
Fa hiel Massimo Acciai 
Mosts se metal ruilik, puridikons dis brads mu faviks. 
möns se bakastons redik blägüköl; Val binon lüv e seil 
i läned binon ruilik. dis sol florüpik; 


Bluks se vat kastaenakölik jinos, das lif enepubon su planet. 





NUNILS SE VOL LÖLIK 


LEZIF PÖPEDIKÜN VOLA 

Lezif : London binon zif Yuropik pöpedikün pro utans, kels vilons 
vakenülön, ma statits lätikün. Cifazif at äbenokömaglidon balionis 
11,6 visitanas foginik äsi balionis 16,1 töranas se Regän Pebalöl 
Greta-Britäna ünü yel 2002. Jenöfo lezif : London äbinon 
pöpedikum ka mätedazif Paris, kel ätirädon visitanis foginik neplu ka 
balions zül ünü yel 2002. (Statits at ma kompenät : „Mintel”). 





MAN MARD-LI ? 

Hiel George W. Bush, Presidal Tatas-Pebalöl Nolüda-Lamerikäna 
suno onotedom disinis ad sedön Lamerikänanis lü Mard e ad labükön 
komi menätik su mun. Plä täv nulik lü mun naedü balid sis dekul yela 
1972, Presidal i vilom bumön us sistajoni laidik. 


JEK KION! 

Smökans, kels remons zigarülis lövika tarera ko spel, das ats no 
olabons vobedi so badik tefü saun, perons timi oka ma vestigs nulik. 
Stud Lamerikänanas tio balionas examon vüyümädis vü mödot tara 
in zigarüls pesmököl, äsi deadis kodü luegakanser love yels mäl. 
Etuvoy, das riskods luegakansera bevü smökans zigarülas labü tarer 
lövik (sevabo : 8 jü 14 mg) äbinons nedistidiks de utans, kels 
äsmökons zigarülis labü tarer zänedik. (sevabo : 15 jü 21 mg). 
Vestig at pedabükon in Gased Sanavik Greta-Britäna. 


PROTESTANS NEN BLIT 

In zif Taiwan, dailans ta reiganef älükömoms pötü maifükam calöfik 
lutapofa bevünetik nulik läna nen blit. Äsagoms, das lutapof te lafo 
pefinükon; seko äbinoms te lafo peklotöls! Elesagoms, das Präsidan 
Cen Jui-bian egebom lutapofi no nog pefinüköli as propagid bü daväls 
netik tü del 20-id mäzula. 


